b'\n_START_ARTICLE_\n\xc5\xa0ahovska zveza Slovenije\n_START_PARAGRAPH_\n\xc5\xa0ahovska zveza Slovenije (kratica \xc5\xa0ZS) je krovna \xc5\xa1portna organizacija na podro\xc4\x8dju \xc5\xa1aha v Sloveniji. Formalno je zveza: "... prostovoljno, samostojno, nepridobitno in nepoliti\xc4\x8dno zdru\xc5\xbeenje \xc5\xa1ahovskih dru\xc5\xa1tev in klubov za razvoj in napredek \xc5\xa1aha." \xc5\xa0ahovska zveza Slovenije je \xc4\x8dlanica FIDE in Mednarodne dopisne \xc5\xa1ahovske zveze (ICCF). Zveza je pravna naslednica Slovenske \xc5\xa1ahovske zveze, ustanovljene v Ljubljani 2. junija 1935 ter obnovljene 28. aprila 1946 kot \xc5\xa0ahovski odbor Slovenije in 8. oktobra 1948 kot \xc5\xa0ahovska zveza Slovenije._NEWLINE_Zveza organizira tekmovanja v razli\xc4\x8dnih doma\xc4\x8dih ligah, dr\xc5\xbeavna in pokalna tekmovanja ter izbira slovensko olimpijsko reprezentanco. _NEWLINE_Trenutni predsednik je Milan Brglez.'